Дългоочаквани трейлъри представиха на Comic-Con | Радио Веселина
Дългоочаквани трейлъри представиха на Comic-Con
“Aquaman” и “Фантастични животни: Престъпленията на Гринделуолд” бяха сред акцентите на фестивала в Сан Диего
Този уикенд хиляди фенове на комиксите, супергероите и поп културата се събраха в Сан Диего за фестивала Comic-Con. На това събитие почти всяко филмово студио в Холивуд представя трейлъри на новите си продукции за големия и малкия екран.
Едно от най-чаканите тази година беше първото рекламно видео на филма “Aquaman” от вселената на DC comics. Изпълненият с много екшън трейлър разкрива живота в дълбините на седемте морета и историята на Arthur Curry - дете на обикновен човек и на кралицата на Атлантида. Той не само трябва да научи кой е, но и да открие дали е достоен да бъде крал на подводния свят.
В главната роля е Jason Momoa. Освен него в лентата участват и други големи звезди като Nicole Kidman, Willem Dafoe, Patrick Wilson и Amber Heard. Премиерата на “Aquaman”е през декември.
По време на Comic-Con бяха разкрити и малко подробности за следващия филм за Жената чудо. Режисьорът Patty Jenkins каза, че това няма да е продължение, а изцяло нова история. Тя ще се развива в различни периоди във времето.
Първите снимки от лентата показаха героите на Gal Gadot и Chris Pine в по-модерна обстановка в сравнение с първия филм, където действието се развиваше през Първата световна война. Появата на Pine предизвика много въпроси, защото неговият герой Steve Trevor загина в края на предишната продукция. Това изглежда ще остане загадка още известно време, защото никой от екипа не разкри как и защо Trevor ще присъства в новия филм.
В рамките на представянето на “Жената чудо 1984” беше показан и ексклузивен първи видеоматериал от снимките, които започнаха преди по-малко от месец. В него обаче не се появява злата героиня Cheetah, в която ще се превъплъти актрисата Kristen Wiig.
Магьосническият свят се събра на Comic-Con за премиерата на новия трейлър на “Фантастични животни: Престъпленията на Гринделуолд”. Johnny Depp, който се завръща в ролята на злия магьосник Гелърт Гринделуолт, се появи в образ и държа реч пред публиката в залата.
В трейлъра виждаме как Albus Dumbledore, в ролята Jude Law, привлича Newt Scamander в борбата срещу злото. Видеото ни запознава и с един герой от историята на Хари Потър, когото не сме виждали досега - Nicolas Flamel.
В лентата участват още Katherine Waterston, Alison Sudol, Dan Fogler, Ezra Miller и Zoe Kravitz. Филмът излиза по кината през ноември.
Продължението на филма Godzilla от 2014г. също се сдоби с първи трейлър. Клипът за “Godzilla: Кралят на чудовищата” започва с героинята на Millie Bobby Brown, която бяга от опустошителна буря, докато актрисата Vera Farmiga в ролята на учен обяснява, че сме изправени пред нова заплаха - треската, изпратена да се бори със заразата, в която хората са се превърнали за планетата. Екип от учени трябва да намери Титаните - митични чудовища, които се крият по Земята и които се очаква да помогнат за спасяването на света.
“Godzilla: Кралят на чудовищата” ще бъде по кината през май 2019г.